D ô v o d o v á    s p r á v a

Všeobecná časť

Návrh zákona, ktorým sa mení  Občiansky zákonník  sa predkladá ako iniciatívny návrh.

Navrhovaná úprava nadväzuje na  zákon  č . 461/2003 Z.z. o sociálnom poistení , ktorý  prevzal doterajšiu pracovnoprávnu úpravu  náhrad vyplývajúcich z pracovného úrazu a choroby z povolania.

Podľa  odseku 2 § 447 Občianskeho zákonníka   náhrada straty na zárobku po skončení pracovnej neschopnosti sa má zosúladiť s predpismi pracovného práva do tej miery, že priznaná náhrada nesmie byť vyššia ; prijatím zákona č. 461/2003 Z.z. prešla pracovnoprávna úprava predmetnej problematiky  do sféry sociálneho poistenia ako úrazová dávka. Vzhľadom na to, že podmienky priznania nároku a spôsob výpočtu tejto náhrady sa v zákone o sociálnom poistení upravuje odlišne od predchádzajúcej pracovnoprávnej úpravy, navrhuje sa ustanoviť, že osobitný zákon sa  uplatní i pri posudzovaní tohto nároku  vyplývajúceho z občianskoprávneho vzťahu.  Zabezpečí sa takto  rovnaký postup posudzovania nároku i výpočtu  sumy  tejto náhrady , čo v aplikačnej praxi odstráni problémy, ktoré by mohli vzniknúť v súvislosti  s podmienkou limitovania tejto náhrady  do sumy určenej podľa  zákona o sociálnom poistení.
 Vzhľadom na to, že zákon o sociálnom poistení upravuje i  valorizačný  mechanizmus  zvyšovania náhrady za stratu na zárobku  po skončení pracovnej neschopnosti je  potrebné ustanoviť , že tento mechanizmus sa uplatní i pri zvyšovaní náhrad priznaných pred účinnosťou tohto zákona.
 
Novelizáciou § 447 sa stáva nadbytočným splnomocňovacie ustanovenie podľa odseku 3.
	
	Navrhovaná úprava reaguje aj na podnety Slovenskej kancelárie poisťovateľov, ktoré  upozorňujú na aplikačné problémy pri výpočte tejto náhrady . Vzhľadom na to ministerstvo spravodlivosti  navrhuje riešiť túto problematiku  ešte pred pripravovanou  čiastkovou rekodifikáciou Občianskeho zákonníka – komplexnej úpravy  záväzkov zo zodpovednosti za škodu na zdraví.

DOLOŽKA  ZLUČITEĽNOSTI

návrhu zákona s právom Európskych spoločenstiev a právom Európskej únie

Navrhovateľ zákona :  vláda Slovenskej republiky

Názov návrhu zákona :  zákon, ktorým sa mení Občiansky zákonník v znení neskorších predpisov

Záväzky Slovenskej republiky vo vzťahu k Európskym spoločenstvám a Európskej únii!:

návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, medzi prioritné úlohy vlády Slovenskej republiky, patrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003 na mesiac september, 
 
nevyplývajú zo schválenej negociačnej pozície Slovenskej republiky ku kapitole  č.   5 č.24 

Problematika návrhu právneho predpisu :

nie je upravená v práve Európskych spoločenstiev,

nie je upravená v práve Európskej únie,

Stupeň zlučiteľnosti návrhu právneho predpisu s právom Európskych spoločenstiev a právom Európskej únie :

Vzhľadom na vnútroštátny charakter upravovanej problematiky je posudzovanie súladu návrhu zákona s právom Európskych spoločenstiev a Európskej únie bezpredmetné.

Gestor  (spolupracujúce rezorty) : 

Ministerstvo spravodlivosti Slovenskej republiky

Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta .

Osobitná časť 

Čl. I 
K bodu 1
Podľa  doterajšieho  znenia odseku 2 § 447 Občianskeho zákonníka   náhrada straty na zárobku po skončení pracovnej neschopnosti sa má zosúladiť s predpismi pracovného práva; prijatím zákona č. 461/2003 Z.z. prešla pracovnoprávna úprava predmetnej problematiky  do sféry sociálneho poistenia.  Navrhovaná úprava  zabezpečí jednotný postup posudzovania nároku i výpočtu sumy náhrady za stratu na zárobku po skončení pracovnej neschopnosti pri posudzovaní nároku vyplývajúceho z úrazového poistenia s nárokom  vyplývajúcim z občianskoprávneho vzťahu.
	K bodu 2
	Vypúšťa sa splnomocňovacie ustanovenie, keďže zvyšovanie náhrady sa vykoná podľa osobitného predpisu.

	K bodu 3
Ustanovuje sa, že valorizačný mechanizmus upravený v zákone o sociálnom poistení sa uplatní aj pri zvyšovaní náhrady za stratu na zárobku po skončení pracovnej neschopnosti priznanej pred účinnosťou tohto zákona. 

Čl. II
 	Navrhuje sa dátum nadobudnutia účinnosti zákona, v súlade s dátumom valorizácie náhrady podľa zákona o sociálnom poistení.